
    I denne boka får du en innføring i hva medarbeidersamtaler er og gode råd til hvordan du som leder i skole eller barnehage kan gjennomføre effektfulle samtaler med dine ansatte. Vi presenterer noen sentrale typer av såkalte utviklende medarbeidersamtaler, som har det felles formålet å utvikle dine ansattes evner, kunnskaper og ferdigheter. Gode relasjoner og likeverdig dialog mellom leder og medarbeider er selvsagt en forutsetning for å lykkes med å gjennomføre formelle medarbeidersamtaler som sikter mot å utvikle kompetente, lojale og engasjerte ansatte med sterke sosiale og psykologiske bånd til skolen eller barnehagen som organisasjon. Vi har derfor vektlagt å presentere en rekke dialog- og kommunikasjonsverktøy som du kan bruke når du planlegger og gjennomfører medarbeidersamtaler. 


     I de siste årene har vi fått stadig mer forskningsbasert kunnskap om hvorfor og hvordan ledelsen i ulike organisasjoner kan og bør legge til rette for personalets læring og utvikling. Denne boka bygger på denne forskningen, og vi ønsker med det å bidra til evidensbasert ledelse i oppvekstsektoren, det vil si at ledere i skoler og barnehager skal kunne fatte beslutninger om opplegg for medarbeidersamtaler på bakgrunn av beste praksis og dokumentert kunnskap.


     Den erfarings- og brukerbaserte kunnskapen om medarbeidersamtaler i skoler og barnehager er også verdifull. Vi som har skrevet denne boka, er skoleledere på Ullern videregående skole i Oslo. I løpet av relativt få år har Ullern videregående skole vokst kraftig i elevtall og ansatte. Vi har derfor måttet jobbe mye både med rekruttering, jobbmestring, utvikling og oppfølging av nye medarbeidere og organisasjonsutvikling og ledelse. Og de som har vært ansatte noen år, skal også tas godt vare på gjennom god tilrettelegging for læring og profesjonell utvikling. Ulike former for medarbeidersamtaler har vært et sentralt tiltak i vår pedagogiske ledelse. Tett og god oppfølging av de ansatte er trolig et av de viktigste suksesskriteriene for å lykkes med å gi barn og unge en god oppvekst og utdanning. 


     Boka er skrevet for ledere i skole og barnehage, men kan også leses av andre som er opptatt av ledelse og medarbeiderutvikling. Medarbeidersamtaler i skole og barnehage kan leses fra perm til perm, og du kan også bruke den som oppslagsbok ved å lese ett og ett kapittel, eller sette deg inn i noen av dialogverktøyene før du skal gjennomføre en medarbeidersamtale. 


     Vi har utviklet våre egne maler for medarbeidersamtaler mellom leder- og medarbeider og for rektors samtaler med avdelingslederne. Du finner disse på www.lex.no/​medarbeidersamtaler. De er laget i samarbeid med Røa Coachingsenter. Bruk dem gjerne som kunnskaps- og inspirasjonskilde. 

